《天王院新塑释迦像金色珠赞》
宋代·李纲

稽首释迦文，善逝天人师。缘终示寂灭，无量舍利子。

悉建窣堵示，天人共瞻礼。像法住世间，化导诸有情。

亦示大神变，摄伏不信者。璀璨真金色，清净妙宝珠。

即彼土木中，现此希奇事。有来瞻礼者，随取即与之。

既与出愈多，不可为量数。当观舍利子，及此金色珠。

坚固与虚脆，无异无差别。佛子具智慧，悉发敬信心。

勇猛勿复疑，归依无上道。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。